L 104/40
BG
Официален вестник на Европейския съюз
19.4.2023 г.
НАСОКИ (ЕС) 2023/832 НА ЕВРОПЕЙСКАТА ЦЕНТРАЛНА БАНКА от 16 декември 2022 година за изменение на Насоки (ЕС) 2016/65 относно дисконтиранията при оценяването при прилагането на рамката на паричната политика на Евросистемата (ЕЦБ/2015/35) (ЕЦБ/2022/49)
УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
като взе предвид Договора за функционирането на Европейския съюз, и по-специално член 127, параграф 2, първо тире от него,
като взе предвид Устава на Европейската система на централните банки и на Европейската централна банка, и по-специално член 3.1, първо тире, членове 9.2, 12.1, 14.3 и 18.2, както и член 20, първа алинея от него,
като има предвид, че:
(1)
Съгласно член 18.1 от Устава на Европейската система на централните банки и на Европейската централна банка, Европейската централна банка (ЕЦБ) и националните централни банки на държавите членки, чиято парична единица е еврото (наричани по-долу „НЦБ“), могат да осъществяват кредитни операции с кредитни институции и други участници на пазара, при които предоставянето на заеми се основава на адекватни обезпечения.
Общите условия, при които ЕЦБ и НЦБ са готови да извършват кредитни операции, включително критериите, определящи допустимостта на обезпеченията за целите на кредитните операции на Евросистемата, са установени в Насоки (ЕС) 2015/510 на Европейската централна банка (ЕЦБ/2014/60) (1).
(2)
Всички допустими активи за кредитни операции на Евросистемата са предмет на специфични мерки за контрол на риска, за да се защити Евросистемата от финансови загуби при наличието на обстоятелства, при които трябва да се удовлетвори от обезпечението си в случай на неизпълнение от страна на контрагент.
Рамката за контрол на риска на Евросистема се преразглежда редовно, за да се осигури адекватна защита.
В резултат на този редовен преглед Управителният съвет реши на 15 юли 2022 г. да въведе някои промени в рамката за контрол на риска.
(3)
Управителният съвет взе решение за по-нататъшно постепенно премахване на временното намаляване на дисконтиранията при оценяването, което беше решено като част от временните мерки за смекчаване на изискванията за обезпечения, предприети от Евросистемата в отговор на извънредните икономически и финансови обстоятелства, свързани с разпространението на заболяването коронавирус (COVID-19).
Това е втората стъпка от постепенното премахване на намаляването на дисконтирането при оценяването, за което Управителният съвет взе решение на 23 март 2022 г. и с което ще приключи това постепенно премахване.
(4)
Тъй като рисковият профил на други регулирани обезпечени облигации и на multi cédulas е подобен на този на обезпечените облигации от типа jumbo, Управителният съвет реши също, че те следва да подлежат на същите дисконтирания при оценяването и следователно всички регулирани обезпечени облигации и multi cédulas следва да бъдат включени в категория на дисконтиране II и позоваванията на обезпечени облигации от типа jumbo следва да бъдат заличени от Насоки (ЕС) 2016/65 на Европейската централна банка (ЕЦБ/2015/35) (2).
(1) Насоки (ЕС) 2015/510 на Европейската централна банка от 19 декември 2014 г. относно прилагането на рамката на паричната политика на Евросистемата (Насоки относно общата документация) (ЕЦБ/2014/60) (ОВ L 91, 2.4.2015 г., стр. 3).
(2) Насоки (ЕС) 2016/65 на Европейската централна банка от 18 ноември 2015 г. относно дисконтиранията при оценяването при прилагането на рамката на паричната политика на Евросистемата (ЕЦБ/2015/35) (ОВ L 14, 21.1.2016 г., стр. 30).